
XXXXX EGINDAKO 13/2025 ERREKLAMAZIOAREN EBAZPENA
(2025EKO ABENDUAREN 4KO BILKURA, GAIA 2/4)

AURREKARIAK

Lehenengoa.Espedientean dagoen dokumentaziotik ondorioztatzen denez, 2025eko irailaren 24an, XXXXX idazkia aurkeztu zuen Arabako Foru Aldundiko Erregistroan, eta, besteak beste, honako datu hauetarako sarbidea izatea eskatu zuen: (i) Foru Ogasunak berari eta berak egindako PFEZaren aitorpenari aplikatu dien iragazkiaren arrazoia, zeinak behin eta berriz berrikustea eragiten baitu; eta (ii) Arabako Foru Aldundiak errentaren kanpainarako ezarritako iragazkien irizpide orokorrak, iragazki bakoitzak eragindako pertsonen kopurua eta aitorpenak berrikustea eragiten  duten gainerako irizpideak.

Bigarrena. Ogasuneko zuzendariak irailaren 24an emandako 5260/2025 Ebazpenaren bidez, partzialki ezetsi zen informazio publikoa eskuratzeko egin zuen eskaera, eta PFEZaren estatistika datu orokorrei buruzko eskaera baino ez zen onartu, eta eskatutako gainerako informazioa eskuratzea ukatu zitzaion.

Hirugarrena.2025eko urriaren 21ean, XXXXX idazki bat sartu zen Arabako Foru Aldundiaren Erregistroan, zeinaren bidez aipatutako 5260/2025 Ebazpenaren aurkako erreklamazioa aurkeztu zuen Gardentasunaren eta Gobernu Onaren Foru Kontseiluan, informazio publikoa eskuratzeko eskubidea urratu zitzaiola iritzita. Horretarako, alegatu zuen ez zegoela behar beste arrazoituta Gardentasunari, informazio publikoa eskuratzeko bideari eta gobernu onari buruzko abenduaren 9ko 19/2013 Legeak (aurrerantzean, GIEGOL) 14.1.g) artikuluan, zaintza, ikuskaritza eta kontrol fiskaleko funtzioen babesari buruzkoan, jasotako mugaren aplikazioa. Erreklamazioa baiestea eta ukatutako informazioa eskuratzea onartzea eskatzen du.

ZUZENBIDEKO OINARRIAK


Lehenengoa.Erreklamazio egileak aurkeztutako eskaerari dagokionez, gaiaren mamia aztertu aurretik, aztertu behar da ea eskaerak betetzen dituen Gardentasunaren Kontseiluan erreklamazio bat proposatzeko behar diren baldintzak. Baldintza horiek, Gardentasunaren, Herritarren Parte-hartzearen eta Gobernu Onaren otsailaren 8ko 1/2017 Foru Arauaren 35.5 artikuluaren arabera, oinarrizko legerian finkatuta daude, hau da, GIEGOLen.

1. Erreklamazioa aurkezteko epeari dagokionez, GIEGOLek 24.2 artikuluan dio erreklamazioa aurkezteko epea hilabete izango dela aurkatutako egintza jakinarazi ondorengo egunetik hasita, eta, hain zuzen, epe hori bete egin zuen XXXXX, zeren eta Ogasun zuzendariaren 5260/2025 Ebazpena 2025eko irailaren 24an jakinarazi eta erreklamazioa urriaren 21ean sartu baitzen Arabako Foru Aldundiaren Erregistroan.

2. Bat etorriz 1/2017 Foru Arauaren 35.3 artikuluan eta lehen xedapen gehigarrian eta Foru Gobernu Kontseiluaren otsailaren 21eko 5/2017 Foru Dekretuan xedatutakoarekin, Gardentasunaren Foru Kontseiluak eskumena du foru sektore publikoko edozein erakundek hartutako ebazpenen aurrean gardentasunaren arloan egiten diren erreklamazioak aztertzeko eta ebazteko, eta ebazpen horien artean dago erreklamazio egileak aurkatutako ebazpena.

3. Egiaztatu da erakunde erreklamatua Gardentasunaren 1/2017 Foru Arauari lotzen zaiola, Gardentasunaren Foru Kontseiluak gai horretan eskumena duela eta erreklamatzailea eskaera egiteko legitimatuta dagoela. Hortaz, orain egiaztatu behar da benetan badela informazio publikoaren eskaera bat, zeren eta, 1/2017 Foru Arauaren eta otsailaren 21eko 5/2017 Dekretuaren arabera, Kontseilu horrek ez baitu eskumenik bestelako auzirik aztertzeko.

Erreklamazioaren arrazoia da informazio publikoa eskuratzeari buruzko esanbidezko ebazpena, hau da, aipatutako irailaren 24ko 5260/2025 Ebazpena, zeinaren bidez ezetsi egin baitzen erreklamatzailearen eskaera.

Otsailaren 8ko 1/2017 Foru Arauaren 18. artikuluaren arabera, informazio publikotzat jotzen dira “foru arau honetako 3. artikuluko subjektuek beren eginkizunetan sortu edo jaso eta euren esku dituzten edukiak eta dokumentuak, formatua edo euskarria gorabehera”.

Beraz, eskaera egiten den unean Foru Arauari lotutako erakunde edo entitate batek eskuragarri duen eta dagoeneko badagoen informazioan oinarrituta egon behar dute informazioa eskuratzeko eskaerek, eta, gainera, beren eskumenak erabiliz egindako edo eskuratutako informazioa izan behar dute.

Definizio hori ikusita, argi dago XXXXX egindako eskaeraren xedea dela informazio publikoa eskuratzea, ogasun arloan eskumena duen sailak duena.

Halakoetan, administrazioak eskatu den informazioa eskuratzeko baimena eman behar du, salbu eta argi eta behar beste justifikatzen bada haren zergatia eskaera bat ez onartu izana edo legezko muga bat aplikatu izana dela.




Bigarrena.- Gaiaren mamiari dagokionez, aurkaratutako ebazpenak ezetsi egiten du jendaurreko informazio eskaera, honako hau oinarri hartuta: «Arabako Foru Aldundiak errenta kanpaina dela-eta ezartzen dituen iragazkien arrazoiak zein diren jakin nahian eskatzaileak eskatu duen informazioa, emanez gero, kaltegarria izan daiteke zaintza, ikuskaritza eta kontrol fiskaleko administrazio funtzioen ikuspegitik».  Erreklamaziogilearengan eragina izan duen iragazki zehatzari buruzko eskaerari dagokionez, hauxe besterik ez du adierazten: ezin zaiola haren berri eman.

Hala, kontua da zehaztea ea justifikatuta dagoen, GIEGOLen 14. artikuluan aurreikusitako mugen barruan, honako informazio hau eskuratzeko ezespena: zerga iragazkien eta zerga hautaketarako irizpideen oinarriei eta zergadunaren banakako zerga kudeaketarekin lotutako edozein daturi buruzko informazioa. 

Aipatutako 14. artikuluan aurreikusitako mugak kasu honi nola aplikatzen zaizkion aztertzeko, Auzitegi Gorenak urriaren 16ko 3530/2017 Epaian adierazitakoa hartu behar da abiapuntutzat. Epai horrek XXXXX bere erreklamazioan jasotzen duen doktrina hau ezarri zuen: “Informazioa eskuratzeko eskubidea aitortzeko eta legez arautzeko formulazio zabala dagoenez, zehatz-mehatz (eta batzuetan modu murriztailean) interpretatu behar dira bai eskubide horren gaineko mugak, 19/2013 Legearen 14.1 artikuluan jasotzen direnak, bai 18.1 artikuluan zerrendatuta agertzen diren informazio eskaerak ez onartzearen arrazoiak, eta ezin izango da onartu informazioa eskuratzeko eskubidea justifikaziorik gabe eta neurriz kanpo murrizten duen mugarik. 

[…] 

Era berean, informazioa eskuratzeko eskubidea mugatzeko aukera ez da  informazioa eskatzen zaion administrazioaren edo erakundearen irizpidezko ahala; izan ere, modu zabalean aitortutako eskubidea da, eta legean xedatutako kasuetan eta baldintzetan baino ezin da mugatu».

Aipatutako auzitegiak jurisprudentzia doktrina hori osatu du, besteak beste, urtarrilaren 25eko 574/2021 Epaiaren bidez. Honako hau zehaztu zuen: «Informazioa eskuratzeko eskubideari mugak aplikatzeko, betekizun eta baldintza jakin batzuk bete behar dira. Horri dagokionez, GIEGOLen 14.2 artikuluak honako hau adierazten du: 

2. Mugak aplikatzea justifikatua eta proportzionatua izango da babesteko helburu eta xedeari jarraikiz, eta kasu zehatzaren inguruabarrei erreparatuko die, batez ere, informaziorako sarbidea justifikatzen duen interes publiko edo pribatu handiagoa egoteari.






Beraz, lege manuak ez du uzten, informazio publikorako sarbidea ukatzeko justifikazio gisa, mugen aplikazio orokorra gai jakin bateko prozedura guztietarako erabiltzea, hala nola kanpo harremanen babeserako edo estradizio prozeduretan legez kontrako egintza penalen ikerketa eta zehapena babesteko; aitzitik, kasu zehatzari dagozkion mugak modu justifikatuan eta proportzionatuan aplikatzea eskatzen du, eta jokoan dauden interesak haztatu behar dira, hau da, informazio publikorako sarbidea eta dena delako mugak babestua dena".

Bestalde, Gardentasunaren eta Gobernu Onaren Kontseiluak ulertu du ekainaren 24ko CI/002/2015 interpretazio irizpideari jarraitu behar zaiola GIEGOLen jasotako mugak aplikatzeari dagokionez. Hona hemen irizpide horren laburpena:

«Gardentasunaren eta Gobernu Onaren Kontseiluak muga jakin batzuetan jasotako kontzeptuen interpretazio zabala egiten dela ikusi du, eta komeni da horien aplikazioa justifikatzen duten irizpideak eta baldintzak identifikatzea eta zehaztea. 

GIEGOLen 14. artikuluan aipatzen diren mugak, datu pertsonalen babesari buruzkoak ez bezala, ez dira zuzenean aplikatzen; aitzitik, artikulu horren 1. zenbakiko testuaren hitzez hitzeko edukiarekin bat etorriz «aplikatu ahal» izango dira. 

Horrela, mugek ez dute automatikoki eragiten ukapenaren alde, ezta edukiei dagokienez ere. 

Interes publikoko arrazoiak aipatzea, informaziorako sarbidea mugatzeko, interes arrazional eta legitimo baten babes zehatzarekin lotuta egon beharko da.

Ildo horretan, ez da inola ere automatikoki aplikatuko: aitzitik, aurretik aztertu beharko da ea informazio eskaera baiesteak kalte zehatz, definitu eta ebaluagarririk eragiten duen (kaltearen testa). Gainera, ezin izango du eragin edo garrantzitsua izan zuzeneko eremu jakin baterako, bestela informazio multzo oso bat baztertuko bailitzateke.

Era berean, aplikazio justifikatua eta proportzionala behar da, kasu zehatzaren inguruabarra kontuan hartuta, eta, betiere, publizitatea edo sarbidea justifikatzen duen interesik ez badago (interes publikoaren testa )".

Aztertzen ari garen kasuan, Ogasun Zuzendaritzak ez du zehatz-mehatz justifikatu erreklamatutako informazioa eskuratzeak zer kalte ekarriko liokeen betetzen dituen eginkizunei eta zaintza, kontrol eta ikuskapen fiskaleko lan operatiboari; aitzitik, ukoa egiteko, aplikatzekoa den muga adierazi besterik ez du egiten, hain zuzen, GIEGOLen 14.1.g) artikuluan xedatuko muga, informazio publikoa eskuratzeko eskubidea mugatzea justifikatuko luketen inguruabarrak garatu gabe.

Aurreko guztiagatik, ondorioztatu behar da, lehenik eta behin, eskatutako datuetarako sarbideak zaintza, ikuskapen eta kontrol eginkizun administratiboei kalte egingo liekeela dioen aipamen hutsa, argudio edo justifikazio guztietatik harago, arestian aipatutako doktrinaren eta jurisprudentziaren aurkakoa dela, ez baitator bat, adierazi dugun bezala, aplikatu beharreko mugen ikuspegi murriztailearekin.

Hori dela-eta, orain baloratu behar da datuetara sartzeko eskubidea lehenetsi behar den edo, aitzitik, eskubide hori mugatuta geratu behar den, ulertzen baita errenta aitorpen jakin batzuk berrikusteko irizpideak, iragazkiak edo hautaketa prozedurak zabaltzeak kalte egingo liekeela Foru Ogasunaren zaintza, kontrol eta ikuskapen eginkizunei.

Ogasun Zuzendaritzak argudiatutako muga Gardentasunaren eta Gobernu Onaren Kontseiluak interpretatu du, besteak beste, 0482/2015, 0340/2017 eta 0718/2018 ebazpenetan; izan ere, administrazioari agindutako zaintza, ikuskapen eta kontrol eginkizunak kaltetu egin litezke ikuskapen prozedura garatzen arituko baliz eta informazio hori emateak azken emaitza arriskuan jarriko balu. Era berean, kontseiluak uste du zaintza, ikuskapen eta kontrol eginkizunak kaltetuak izan daitezkeela eskatutako informazioa eskuratzeak lan prozedurak edo metodoak agerian uztea ekar dezakeenean, eta, aldi berean, prozedura edo metodo horiek oro har eta aldez aurretik jakinda jarduerak behar bezala garatzea eta hurrengo jarduketak izapidetzea eragotzi badaitezke.

Gure ustez, arrazoibide hori guztiz aplikagarria da aztergai dugun kasuan; izan ere, aitorpenak arazteko eta egiaztatzeko erabilitako irizpide teknikoak eta hautaketa irizpideak eskatzen dira, eta irizpide horiek modu orokorrean eta behin eta berriz aplikatzen dira, ekitaldiz ekitaldi. 

Ildo horretan, hautatzeko barne irizpide horien edo "iragazki" izenekoen datuak eskuratzeak berekin dakar, beren izaeragatik, zerga kontroleko prozedurak ezagutzea, eta prozedura horiek isilpekoak dira berez, hala bermatu egiten baita iruzurrak kontrolatzeko eta prebenitzeko administrazio eginkizunaren eraginkortasuna; izan ere, prozedura horiek zabaltzeak neutralizatu egin ditzake interes publikoa babesteko mekanismoak, zeren eta, datuak eskuratzeko eskubideari mugarik jarri ezean, zergadunek kontrol mekanismoak ezagutu baiditzakete eta haiei aurrea hartu, eta, horrela, ahuldu egin daiteke foru ogasunari emandako ikuskapen eta administrazio ahalmenen helburua.

Horrela, Administrazioa legitimatuta dago hautaketa eta kontrol sistemen konfidentzialtasuna eta eraginkortasuna babesteko. Beraz, justifikatua eta proportzionatua da, ikuskapen fiskalaren funtzionamendua eraginkorra izateko interes publiko gorena kontuan hartuta, informazio hori emateari uko egitea, zeren eta informazioa ezagutzeak arrisku larria ekarriko bailuke iruzur fiskala prebenitzeko eta kontrolatzeko helburuetarako, arrazoizko kaltea eragin diezaiekeelako, eta ez hipotetikoa soilik, ikerketa eta gainbegiratze jarduerei.

Laburbilduz, interes publikoaren testari dagokionez, ez dago jasota interesdunaren eskubidea zerga kontroleko lanetarako aurrez deskribatutako kalteen larritasunaren aurrean gailentzen duen goragoko interesik dagoenik.

Beste alde batetik, erreklamatzaileak bere PFEZaren aitorpena itzulketaren aurretik berrikusia izateko erabiltzen den profilera edo irizpidera sarbidea izateko duen asmoari  dagokionez, kontuan hartu behar da Arabako Zergei buruzko otsailaren 28ko 6/2005 Foru Arau Orokorraren 95. artikuluak araubide berezi bat ezartzen duela zerga prozeduretan dagoen informazioa eta dokumentazioa eskuratzeko. Araubide hori zergapekoarentzat da amaitutako espedienteetan jasota dagoen dokumentazioaz jarduten denean, baina ez barne informazioari, informazio osagarriari edo administrazio kontroleko erabaki automatizatuen edo selektiboen justifikazioaz jarduten denean.

Azaldutako guztia ikusita, Foru Kontseilu honek uste du XXXXX eskatutako informazioa ezesteak 19/2013 Legearen 14.1 g) artikuluan duela babesa.

Horregatik guztiagatik, Gardentasunaren Foru Kontseiluak, aho batez, ondoko ebazpena eman du:

EBAZPENA

Lehenengoa.Ezestea XXXXX Ogasun zuzendariaren irailaren 24ko 5260/2025 Ebazpenaren aurka jarritako erreklamazioa, GIEGOLen 14.1 g) artikuluan xedatutakoa kontuan hartuta.   

Bigarrena. Ebazpen honek administrazio bidea amaitzen du, eta beraren aurka, administrazioarekiko auzi errekurtsoa aurkeztu daiteke Vitoria-Gasteizko Administrazioarekiko Auzietako Epaitegietan, bi hilabeteko epean, ebazpen hau jakinarazi eta hurrengo egunetik aurrera zenbatzen hasita. 

